Source: http://docplayer.hu/13237016-Szalai-akos-az-uj-ptk-tervezetenek-szerzodesi-szabalyai-joggazdasagtani-elemzes.html
Timestamp: 2017-12-18 17:34:28+00:00

Document:
Szalai Ákos: Az új Ptk tervezetének szerződési szabályai Joggazdaságtani elemzés - PDF
Download "Szalai Ákos: Az új Ptk tervezetének szerződési szabályai Joggazdaságtani elemzés"
1 Pázmány Law Working Papers 2012/3 Szalai Ákos: Az új Ptk tervezetének szerződési szabályai Joggazdaságtani elemzés Pázmány Péter Katolikus Egyetem / Pázmány Péter Catholic University Budapest 1
2 Szalai Ákos + Az új Ptk tervezetének szerződési szabályai Joggazdaságtani elemzés A joggazdaságtan szemében a szerződés jogilag kikényszeríthető ígéret. A jogintézmény léte kölcsönösen előnyös tranzakciók megkötését teszi lehetővé. Mivel kölcsönösen előnyös, így amíg nem érint harmadik felet bizonyosan hatékonyság-javító is. 1 Ugyan a felek utólag gyakran szívesen menekülnének korábbi ígéreteik teljesítése alól, különösen, ha partnerük már teljesített, de a kikényszeríthetőség ex ante mind a két félnek jó: enélkül a tranzakciókat létre sem jönnének. (Leszámítva persze azon egyébként jelentős kört, amelyekhez ma sem kell jogi kényszerrel fenyegetni a feleket.) A joggazdaságtan számára a szerződési szabadság a Coase-tétel alapján (Coase [1937/2004, 1960/2004]) értelmezhető: tranzakciós költségek hiányában a felek szabad megegyezése hatékony helyzethez vezet. A szerződési szabadság hatékonysági felfogása tehát a jogrendszerrel szemben két, egy pozitív és egy negatív követelményt fogalmaz meg: a negatív szerint nem szabad akadályoznia a hatékonyságot javító, kölcsönösen előnyös tranzakciókat, a pozitív szerint pedig elő kell segítenie azokat. A szerződési jogban az első elváráshoz elsősorban az a kérdés kapcsolódik, hogy mely megállapodásokat nem hajlandó elismerni (melyeket tiltja expliciten, illetve melyeket nem hajlandó kikényszeríteni), a másodikhoz pedig a tranzakciós költségeket csökkentő lépéseket. Kiinduló definícióként tranzakciós költség alatt érthetünk mindent, ami egy kölcsönösen előnyös együttműködést megakadályoz. 2 Ilyen lehet a másik félbe vetett bizalom gyengesége amit a jog az ígéret kikényszerítésének ígéretével orvosolhat. Ilyen lehet az, ha a kapcsolatban nagyon sok a kockázat, amelyeket roppant bonyolult lenne előzetesen egy szerződésben rendezni ezt a jog a megfelelő diszpozitív szabályok kialakításával kezelheti. Nem feledkezhetünk el azonban arról sem, hogy a szerződési jognak igen komoly szerepe lehet abban is, hogy a nem szabadon tett ígéretek következményeitől megvédje a feleket. Ez a szerződési szabadság harmadik fontos eleme. A jog ezt elsősorban olyan jogintézményekkel, doktrínákkal éri el, amelyek a szerződés létrejöttét vizsgálják, adott körülmények között megkérdőjelezik azt megtámadhatóvá, vagy semmissé téve az ígéretet. Ilyen a kényszer, a jogellenes fenyegetés tilalma, az uzsoraszabályozás, a feltűnően értékaránytalan, vagy a kifejezetten jóerkölcsbe ütköző megállapodások megtámadhatósága, az információadási kötelezettség. A szerződési szabadság speciális megjelenési formája a szerződésmódosítás szabadsága. Ez a joggazdaságtani irodalomtól némileg elváló ún. szerződésgazdaságtani irodalom 3 egyik központi kérdése. A két probléma szétválasztása azért fontos, mert mint Williamson [1985] fogalmaz, a szerződés maga a nagy átalakulás, míg korábban a felek szabadon választhattak a sok egymással versengő partner között, innentől kisebb-nagyobb mértékben kétoldalú monopólium jön létre: a felek egymáshoz vannak kötve, nem cserélhetik le szabadon a partnerüket egy másik, náluk kedvezőbb ajánlatra. A szerződésgazdaságtani, illetve a joggazdaságtani irodalom ezt a monopolhelyzetet nem abból vezeti le, hogy a jog kikényszeríti ezeket a szerződéseket, hanem épp fordítva: azért tartja a szerződések kikényszerítését fontosnak, mert a kapcsolatok természetes velejárója, hogy kezdetük után lényegesen nehezebben váltunk partnert ezért kell védeni a már bent levő + A Pázmány Péter Katolikus Egyetem Jog- és Államtudományi karának docense. 1 A Pareto-hatékonyság definíciója szerint akkor javul a hatékonyság, ha valakinek javul a helyzete, míg másé nem romlik hatékony helyzetben pedig akkor vagyunk, ha további javítás már nem lehetséges, vagyis senkinek nem javítható már a helyzete úgy, hogy másé ne romoljon. 2 A tranzakciós költségek elemzéséért lásd: Williamson [1979/2007], Allen [2000] 3 Aghion et al. [1994], Bolton Dewatripont [2005], Chung [1991], Schmidt [1998], Wickelgren, [2011] - magyarul: Hart [2006] 2
3 feleket. A közgazdaságtanban az erre bevett kifejezés az idioszinkrácia, vagy a kvázi-járadék. Amikor a kapcsolat megkezdése előtt kiválasztjuk a partnert, akkor azért esik a választásunk éppen az aktuális jelöltre, mert számunkra az ő ajánlata a legkedvezőbb. Amikor azonban elkezdődik az együttműködés, a különbség közte és a többiek között nő. Megismerjünk egymás igényeit, gondolkodásmódját; alkalmazkodunk egymáshoz. Ha a partner már ezek után mondja azt, hogy kiszállna az nem ugyanaz, mintha eleve sem pályázik, és mi ezért eredetileg a következő legjobbal kezdtünk volna. Amikor valaki a már létező kapcsolatot mondja fel, akkor a kifejezetten az adott kapcsolat érdekében tett lépéseink elvesznek, az új partnerrel az adott lépéseket (például az ismerkedést ) újra meg kell tenni, a korábbi beruházásaink elértéktelenednek, újakra viszont szükség lehet (például ha a második legjobb kisebb-nagyobb mértékben más minőséget vállal csak, vagy más határidőt, akkor ahhoz alkalmazkodnunk kell). Annak a veszteségnek, amely akkor ér minket, ha egy már meglevő kapcsolatot bontunk fel a neve a közgazdaságtanban a kvázi-járadék ez a kapcsolatok idioszinkratikus eleme. A szerződésmódosítás problémája abból fakad, hogy ezen idioszinkratikus elem nagysága a mi döntésünktől függ a kapcsolatban levő felek dönthetnek arról, hogy milyen kapcsolat-specifikus (csak az adott kapcsolatban hasznos) lépéseket tesznek. Ha szerződésmódosítás lehetséges, akkor kevésbé teszünk ilyen lépéseket. Ezek ugyanis éppen mivel a konkrét partner és a legjobb alternatívája közötti különbséget, vagyis a kvázi-járadékot növelik nem csak a hasznunkat növelik, hanem egyben zsarolható helyzetbe is hoznak minket: a másik fél nagyobb eséllyel fenyegethet meg azzal, hogy kilép. Ha valóban kilép akkor a kvázi-járadékot elveszítjük. Ezt mi el akarjuk kerülni tehát hajlandóak vagyunk a szerződést módosítani. Egész addig hajlandóak vagyunk elmenni, amíg a módosítás révén a kvázi járadékból valami kevés marad vagyis amíg még jobb az aktuális kapcsolat, mint kiengedni az adott partnert, és elveszíteni ezzel a kvázi járadékot teljesen. A korábbi kapcsolat-specifikus beruházásaink növelik a kvázi-járadékot, ezért a fenyegető fél többet nyerhet egy-egy szerződésmódosítási kísérlettel. A mi idioszinkratikus beruházásaink miatt nő szerződésmódosítási, zsarolási ösztönző kevésbé tesszük tehát meg azokat, mintha azok hozama nem növelné a szerződésmódosítás esélyét. Azonban tudjuk, hogy a szerződésmódosítás az egyik legfontosabb eszköz a bíróságnál lényegesen informáltabb felek kezében ahhoz, hogy a változó világhoz alkalmazkodjanak, így ezt teljesen kiiktatni nem is érdemes. Különösen így van ez a természetbeni kikényszerítés elvén nyugvó jogrendszerekben, amilyen a magyar is. Szemben a common law opciós szerződés felfogásával, vagyis ahol a felek bármikor szabadon kiléphetnek a szerződésből, amikor úgy gondolják, hogy a másik fél kárának megfizetése után is kedvezőbb nekik azon kívül, a magyar jogban a szerződés természetbeni teljesítése alól vagy a lehetetlenülés kimondásával, vagy szerződésmódosítással lehet menekülni. A szerződésmódosítás tehát itt lényegesen nagyobb szerepet kell, hogy játsszon, mint a common lawban, ezért fontos lenne, hogy a szerződésmódosításokkor a nem önkéntes (kizsarolt) megállapodások ellen kellő védelem legyen. Az új Ptk. nyilvánosságra került tervezetének joggazdaságtani elemzését ezekre az alapelvekre tekintettel lehet elvégezni. Természetesen, mivel egy teljes elemzés messze meghaladná a mostani írás kereteit, ezért csak néhány, a fenti szempontok alapján legfontosabbnak tűnő változásra fókuszálunk. A szöveg szerkezet a bevezető mondatét követi majd: a szerződés jogilag kikényszeríthető ígéret. Az első fejezet a kikényszerítés joggazdaságtani elemzésekben kezelt alapeseteiben (a természetbeni kikényszerítésben és a kártérítésben) beálló változásokat elemzi. A második fejezet a kifejezés jogi jellegére helyezi a hangsúlyt: léteznek az ígéreteknek, a szerződéseknek nem jogi kikényszerítési módjai is. Például a személyes nyomásgyakorlás, vagy a valamilyen egyéb hátránnyal való fenyegetés. Ezek egy részét a szerződési jog legalizálja : a klasszikus kikényszerítési módok mellett más teljesítményösztönző eszközöket is elismer, jogilag szabályoz és véd. Ezek a szerződést 3
4 biztosító mellékkötelezettségek ide értve az ezek közül épp a mostani tervezet szerint külön szerződési formává előlépő kezességet és a garancia. Végezetül, a harmadik fejezet az ígéret jelentését vizsgálja. A joggazdaságtan számára a fő kérdés az, hogy mire hivatkozhat valaki, aki egy ígéretnek látszó megállapodás alól ex post menekülni próbál. A jog két utat biztosít erre. Az egyik az, hogy magát az ígéretet sem tekinti legitimnek (fenyegetés, uzsora, jóerkölcsbe ütközés stb. miatt), a másik pedig az, hogy az ígéretnek a szerződésben nem expliciten kifejtett tartalmát állapítja meg. Utóbbi persze vissza fog hatni arra, hogy a felek ex ante milyen részletes megállapodásokat kötnek: minél nagyobb a veszélye annak, hogy a jogrendszer utólag számukra kedvezőtlen értelmet tulajdonít a szerződésnek, annál pontosabbak, részletesebbek lesznek a megállapodások. Minél inkább megfelelnek nekik az értelmezés várható eredménye, illetve a diszpozitív szabályok, annál inkább hagynak lyukakat a szerződésben, bízva abban, hogy esetleges vita esetén ex post hatékonyan, az igényeiknek megfelelően tölti azt ki a jog, a bíróság. 1. kikényszeríthető A joggazdaságtani irodalomban a kikényszerítés két klasszikus eszköze a természetbeni kikényszerítés és a kártérítés. Az irodalom ugyan szereti a bevezetőben látott módon szembeállítani egymással a kettőt, de a közgazdaságtan alapmodelljei szerint nem kell nagyon éles határt húzni. Leszámítva bizonyos egyszerű eseteket, mint például amikor egy ingatlant a bíróság átírathat a vevő nevére, tulajdonossá téve őt, vagy amikor egy autót a végrehajtó lefoglalhat és átadhat, a szerződést a maga részéről teljesítő fél számára, a természetbeni kikényszerítés lényege is pénzbeni szankció. Az angolszász jog alapelve, hogy a szerződést bárki megszegheti, ha megfizeti a bíróság által megállapított (vagy a felek megegyezése alapján járó) összeget. A természetbeni kikényszerítés elvén nyugvó jogok is végső soron itt végzik: például késedelem esetében a helyzet itt sem más, a késedelem ellen a természetbeni kikényszerítés hatástalan. De a nem-teljesítés, nem szerződésszerű teljesítés esetén is legtöbb esetben csak azzal fenyegethet a bíróság, hogy a kötelezettet magas összeg megfizetésére kötelezi megbünteti. A legtöbb esetben tehát lehetőség van a szerződési kötelezettség pénzfizetésre váltására, csak természetbeni kötelezettség esetén ez az összeg magasabb. (Fontos különbség persze, hogy míg a kártérítés esetén az összeg kalkulálásának módját a polgári törvénykönyvből megismerhetjük, addig a természetbeni teljesítés kötelezettségét megszegők büntetése nem ezen jogág része.) A kikényszerítés ezen alapintézményei a magyar jogban két intézményben testesülnek meg: a szavatosságban és a kártérítés-fizetési kötelezettségben. A tervezet változást inkább a kártérítési rendszerben hoz. A szavatosság kapcsán egy fontos elemet érdemes kiemelni, a termékszavatosság megjelenését. A kártérítésnél a két talán legfontosabb változás, hogy megszűnik a szerződésen belüli károkozás és a szerződésen kívüli károkozás egységes kezelése, illetve megjelenik az előreláthatósági korlát. Mind a szavatosságot, mind a kártérítést érinti a felelősség-kizárás ezen keresztül gyakorlatilag mindkét intézmény alól kiszerződhetnek a felek, ez mutatja, hogy mind a kettő diszpozitív szabály. Pontosabban éppen annyiban nem, amennyiben a felelősségkizárást a jog tiltja, nehezíti. A felelősségkizárás tervezett változásának elemzésével zárul ez a fejezet. Termékszavatosság 6:169. (1) Vállalkozás által fogyasztónak eladott ingó dolog (ezen alcím alkalmazásában: termék) hibája esetén a fogyasztó követelheti a gyártótól, hogy a termék hibáját javítsa ki, vagy ha a kijavítás megfelelő határidőn belül nem lehetséges a terméket cserélje ki. A magyar szerződési jog alapelve továbbra is a pacta sunt servanda elve a szerződést természetben kell teljesíteni, úgy, ahogyan azt a felek elvállalták. Az elv legfontosabb 4
5 megjelenése a szavatosság intézménye, amely mindkét fél számára a hibák természetbeni kijavítását írja elő (a károsult számára ez azért korlát, mert alapvetően csak ebben gondolkodhat, ehhez képest csak kivétel, hogy elállhat a természetbeni követelésétől és pénzbeli kártérítést kérhet). Az új tervezet ezen nem sokat változtat. A legfontosabb változás a termékszavatosság megjelenése. A szavatosság alapesetben (az ún. kellékszavatosság) csak a szerződő partnerrel szemben érvényesíthető. Az Ptk-tervezet fogyasztói szerződések esetére megteremtené a termékszavatosság intézményét: a szavatosság közvetlenül a gyártóval (importőrrel) szemben is érvényesíthető lenne. A probléma elemzésekor abból kell kiindulni, hogy kellékszavatosság révén is el lehet jutni a gyártóig, de csak a szerződések, szavatossági jogok, kártérítési perek sorozatán keresztül: a vevő ilyenkor a kiskereskedővel szemben léphet fel, ő a nagykereskedővel szemben, stb. Ezt az utat egyszerűsítené le a termékszavatosság, mely szerint a vevő közvetlenül a gyártót, vagy az importőrt keresheti meg. Vegyük azonban észre, hogy ez nem feltétlenül egyszerűsíti le az eljárást. Elképzelhető ugyanis, hogy a hibát nem a gyártó, hanem valamelyik a kereskedelemi, szállítói láncba később bekapcsolódó fél okozta. Ekkor az, hogy a fogyasztó a gyártót is megkeresheti, perelheti, nem biztos, hogy közelebb visz a valódi károkozóhoz. A gyártó a nem általa okozott kárt továbbhárítja a kereskedelmi láncban utána álló felekre. Amennyiben azonban a lánc végén volt, akkor sokkal kisebb költséggel megtalálható lenne, ha a kiskereskedő oldaláról indítanánk. Ekkor ugyanis a kiskereskedő hárítaná tovább a kárt kevesebb lépésből elérhető lenne a valós károkozó. A termékszavatosság joggazdaságtani lényege az, hogy a bírói úton ki nem kényszeríthető jog [judgment-proof] kockázatát telepíti másképp, mint a kellékszavatosság. Mint minden jogosítvány, a szavatosság, a jótállás is csak akkor érvényesíthető jogi, bírósági úton, ha annak kötelezettje elérhető, fel lehet vele szemben lépni, képes annak teljesítésére. Például, ha kivonult a piacról, az adott ország jogrendszere számára elérhetetlenné vált, megszűnt, vagy csődbe ment, akkor a szavatossági jog (vagy a kártérítési igény) kikényszeríthetetlen marad. Hasonló kikényszerítési problémát okoz az, ha a bíróság téved egy adott perben. Amennyiben a szerződések láncában egyetlen szereplő is kiesik, akkor a tőle a terméket, szolgáltatást átvevő fél nem tudja a szavatosság miatti költségeit érvényesíteni miközben neki a szavatosság értelmében el kellett járnia. A termékszavatosság a fogyasztót csak annyiban védi, amennyiben ő választhatja meg, hogy melyik úton indul el a termékszavatosság választásakor az igazi nyertesek a fogyasztóhoz közelebbi szereplők. Az ő kockázatuk csökken, hiszen a szavatossági-lánc nem megy rajtuk keresztül, hanem egyből annak elejére ugrik. A joggazdaságtan számára a kockázatmegosztás egyik fő hatása, hogy mindig megváltoztatja az ösztönzést. Ebben az esetben is igaz, hogy a kellékszavatossági rendszer miatti nagyobb kockázat védekezésre ösztönzi a kereskedelmi lánc fogyasztóhoz közelebbi szereplőit. Ilyen kockázatminimalizáló, elővigyázatossági lépés lehet az, hogy csak biztonságosabb beszállítókkal hajlandóak szerződni, ezzel esetleg elfordulva a piacra újonnan belépő kockázatosabb, ismeretlenebb, kisebb partnerektől. Szintén jól dokumentált hatása, hogy a későbbi szereplők erősebben ellenőrzik a rajtuk keresztülmenő termékek szolgáltatások minőségét függetlenül attól, hogy a lánc elején azt már elvégezték. (Gondoljunk egy olyan importált termékre, amelyet más országban például az ottani termékfelelősségi, vagy termékszavatossági szabályok miatt már teszteltek, de a lánc megszakadásának veszélyei miatt a lánc későbbi szereplőinek is érdeke ismételten leellenőrizni. Összefoglalóért lásd Geitsfeld [2009]) Természetesen a lánc másik végén is változnak az ösztönzők: termékszavatosság esetén erősebben kell ellenőrizni a partnereket kellékszavatosság esetén számolhatunk azzal, hogy amennyiben olyan partnert választunk, akinél nagyobb valószínűséggel szakad meg a szavatossági-lánc, akkor érdemes őt választani. 5
6 (Más kérdés, hogy a szavatosságon kívüli egyéb ösztönzők, például a gyártó reputációja, miatt érdemes-e ezzel az eszközzel élni.) A felelősség szétválasztása 6:143. Aki a szerződés megszegésével a másik félnek kárt okoz, köteles azt megtéríteni. Mentesül a felelősség alól, ha bizonyítja, hogy a szerződésszegést ellenőrzési körén kívül eső, a szerződéskötés időpontjában előre nem látható körülmény okozta, és nem volt elvárható, hogy a körülményt elkerülje vagy a kárt elhárítsa. A magyar polgári jog kiindulópontja az, hogy a szerződést szegő fél, elsősorban a szerződést köteles teljesíteni, illetve az eredeti állapotot köteles természetben helyreállítani. Kártérítésre akkor és annyiban kerülhet sor, amennyiben ez nem lehetséges, a károsult azt alapos okból nem kívánja, vagy más károk is keletkeznek. A felelősségi szabályok elemzésekor a joggazdaságtan azok ösztönző hatásaiból indul ki. Az alapmodell abból indul ki, hogy az, hogy egy adott időszak alatt valaki várhatóan mekkora kárt okoz, attól függ, hogy milyen óvintézkedéseket tett, mennyire elővigyázatos. A felelősségi szabály azon keresztül, hogy magasabb vagy alacsonyabb kártérítéssel fenyegeti (vagy éppen annak teljes hiányával kecsegteti) a potenciális károkozót, a szerződés kötelezettjét, ezen elővigyázatosságra hat. A joggazdaságtani modellek abból indulnak ki, hogy a nagyobb elővigyázatosság költséggel jár olyan költséggel, amelyet adott pillanatban biztosan fel kell vállalni. Minél több óvintézkedést teszünk, minél óvatosabbak vagyunk, annál nagyobb ez a költség. Az elővigyázatosság mindig csökkenti a szerződésszegés valószínűségét igaz, feltesszük, hogy ha már eleve óvatosabb volt valaki, akkor egy-egy további lépés kevésbé hat a valószínűségre, mintha valaki óvatlanabb és úgy növeli ugyanannyival a gondosságát. A gondosság határhaszna tehát csökkenő. Azonban az, hogy ez a haszon megjelenik-e az elővigyázatosságról döntő fél oldalán, és milyen mértékben, az függ a felelősségi szabálytól. A joggazdaságtani irodalom kiindulópontként három felelősségi formát 4 különböztethetünk meg: (i) (ii) a felelősség hiányát ilyenkor nincs kártérítési kötelezettség; az egyszerű vétkességi felelősséget ilyenkor csak akkor kell fizetnie a kárt okozó félnek, ha nem tette meg azokat a lépéseket, amelyeket a bíróság, a jog elvár tőle; ha a kár ezen intézkedések ellenére is bekövetkezik, akkor a károsultat úgy tekintik, mint aki gondosan járt el, és mentesítik a kártérítési kötelezettség alól; és (iii) az objektív felelősséget ilyenkor a kárt okozó fél mindenképpen fizet. Az egyszerű vétkesség kapcsán fel kell hívni a figyelmet arra, hogy az óvintézkedések (az óvatosság) nem mindig bizonyíthatóak. Léteznek közöttük olyanok, amelyeket a bíróság meg tud figyelni és léteznek olyanok, amelyeket nem. A joggazdaságtani irodalom éppen ezért a gondosság alatt csak azokat az elővigyázatossági lépéseket érti, amelyek a bíróság előtt bizonyíthatóak, amelyeket a bíróság a felelősség vizsgálatakor figyelembe tud venni. (Shavell [2004] 189.o.) A többi nem vizsgálható lépést általában aktivitásnak nevezik. 5 A joggazdaságtani irodalom általában a szigorú felelősség modellje szerint írja le a szerződésszegésért való felelősséget. A legtöbb jog, így a magyar jog is, ezzel szemben a vétkességi felelősséget elvéből indul ki szerződésszegés esetén ki. A magyar szerződési jog tehát átvette a deliktuális felelősség alapszabályát, a vétkességet (lásd Ptk (1) bek.). Például, ha valaki a hibás teljesítésből eredő kárának megtérítését kéri, akkor a kötelezett a 4 Ezek azért egyszerűek, mert bár ezek csak a kárt okozó gondosságára viselnek, de ezt a kárt elszenvedő fél oldalán is vizsgálni lehet. 5 Az elnevezés oka, hogy a legkézenfekvőbb ilyen meg nem figyelhető döntés a tevékenység, a kockázatos aktivitás nagysága. 6
7 kártérítési felelősség alól mentesülhet, ha bizonyítja, hogy a hibátlan teljesítés érdekében úgy járt el, ahogyan az az adott helyzetben általában elvárható. Ugyanakkor a két megoldás, miközben mind a kettőnél van gondossági teszt, mégsem azonos: alapvetően eltér az elvárt gondosság szintje. Szerződésszegés esetén eddig is a jogirodalomban ismert ún. szolgáltatói felelősség [enterprise liability] létezett: az elvárt magatartás szintje olyan magas, annak teljesítése olyan magas kiadásokkal járna, hogy gyakorlatilag egy szigorú felelősségi rendszer alakul ki a potenciális károkozók az elvárást nem is (pontosabban csak nagyon kevesen) próbálják teljesíteni, inkább eleve felvállalják a kártérítést. Az új Ptk. ezt az eddig is létező helyzetet emelné törvényi szintre. (Kemenes Vékás [2008] o.) Vessük egybe ezt a két esetet, az egyszerű vétkességet és a szolgáltatói felelősséget! Szolgáltatói felelősség és gondosság. A gondossági teszt szerint kártérítést csak akkor kell fizetnie, ha a szerződést szegő fél nem a bíróság által elvárt elővigyázatossággal járt el. Ha eléri az elvárt szintet, vagy e fölött van, akkor nincs kártérítés. Könnyű belátni, hogy a gondosságot e szint fölé emelni nem érdemes. Ugyanis minden további lépés kiadásokat generál, miközben a kártérítést nem csökkenti az már az elvárt szint elérésekor nullára csökken. Érdemes-e azonban megállni alacsonyabb gondossági szinten? Ennek elemzéséhez azonban érdemes az objektív felelősség elvéből kiindulni. Ilyenkor a kárt mindenképpen a károkozó viseli. Ebben az esetben azt veti össze, hogy a gondosság emelése miatt egyrészt nő az azonnali költsége (a magasabb gondosság miatt), viszont csökken a várható kártérítés. Az egyszerűség kedvéért a logika követhető az 1. ábrán. (A gondosság x; a gondosság költsége c(x); a bekövetkezés valószínűsége p, ami függ a gondosságtól: ahogy utóbbi nő, a valószínűség csökken; a várható kártérítés p(x)l egyelőre feltesszük, hogy a kártérítés egyenlő a kárral.) Az egyéni optimum az a gondossági szint, ahol minimális a várható költsége, vagyis a gondosságra fordított erőforrás és a várható kártérítés összege. Az 1 ábrán x* ekkor a várható költség c*. Ennek a minimális költségszintnek az ismeretében tudunk visszatérni arra a kérdésre, hogy vétkességi felelősség esetén megéri-e az elvárt szintnél alacsonyabb gondosságot tanúsítani. Röviden, ha az 1. ábrán az elvárt gondosság x m -nél alacsonyabb, akkor az elvárt szint teljesítésének költség kisebb, mint c*. 6 Ha azonban ennél magasabbat vár el a bíróság, akkor jobban megéri egyszerűen úgy tekinteni, mintha ilyen elvárás nem is lenne a teljesítése olyan magas költséggel jár, hogy olcsóbb egyszerűen felvállalni a kártérítés megfizetését. 6 Gondossági teszt esetén kártérítést csak addig a szintig kell fizetni, amíg a gondosságunk el nem éri az elvárt szintet. Ekkor a teljes költség magában foglalja a gondosság miatt felvállalt költséget és a várható kártérítést is, vagyis az elvárt gondosság alatt a c(x) +p(x)l függvény mutatja a teljes költséget. Ha viszont teljesítjük az elvárást, akkor nincs kártérítés, vagyis az egyéni költség csak a gondosság költsége, c(x). Matematikailag: vétkességi felelősség esetén az egyéni függvény az elvárt gondosság pontjában megszakad. Ha az elvárt gondosság kisebb, mint x m, akkor a szakadáspontban a c(x) érték alacsonyabb lesz, mint c*, ezért érdemesebb inkább azt a védekezési szintet választani, amit a bíróság várhatóan elvártnak tekint. 7
8 c(x)+p(x)l c* c(x) p(x)l x* x m x 1. ábra: A kártérítéssel kapcsolatos döntések Szolgáltatói felelősség és aktivitás. Eddig a gondosságról beszéltünk csak. Mi a helyzet az aktivitással, a meg nem figyelt lépésekkel? Itt élesen szét kell választani két esetet: (i) amikor az elvárt gondosság nem túl magas (az 1. ábrán kisebb, mint x m ) és ezért megpróbáljuk azt elérni, és (ii) amikor olyan magas, hogy nem törődünk vele és inkább vállaljuk a kártérítést. Ha az elvárt gondossági szinthez alkalmazkodnak, akkor ezzel a kártérítés nullára csökken, vagyis semmi nem ösztönöz minket arra, hogy a nem megfigyelhető tevékenységeinket is optimalizáljuk. Ezek optimalizálása költségekkel járna, hozama (mivel a kártérítés már nulla) nincs. A második esetben, a szolgáltatói felelősség esetén az aktivitás közelebb lesz az optimálishoz, bizonyos feltételek mellett esetleg optimális is lesz, hiszen itt az aktivitás hasznai is megjelennek: mivel a kártérítés nem nulla ezért fontos, hogy ezek is csökkentik a szerződésszegés valószínűségét, és ezzel a várható kártérítést. Szolgáltatói felelősség és objektív felelősség. Felmerül a kérdés, hogy ha egyszer a mai magyar szerződésszegéssel okozott kártérítési felelősség, illetve a szolgáltatói felelősség gyakorlatilag objektív felelősségként működik, akkor miért nem mondjuk ezt ki miért nem mondjuk, hogy ezért mindig fizetni kell (hasonlóan ahhoz, ahogyan a kellékszavatosságnál sem vizsgáljuk a felróhatóságot), miért tartunk fenn szinte lehetetlen kimentési indokokat? Azt láttuk, hogy az ösztönzési hatása ugyanaz lenne. A joggazdaságtani irodalom azonosít 8
9 azonban további eltéréseket is a két módszer között. A legfontosabb ezek közül az adminisztrációs (bírósági) költségekre gyakorolt eltérő hatásuk. Az összehasonlítás Shavell [1980] óta abból indul ki, hogy a gondossági teszt miatt a vétkességi felelősség és a szolgáltatói felelősség mellett alacsonyabb lesz a bírósági eljárások száma. Igaz, az egyes eljárások bonyolultabbak, drágábbak lesznek, hiszen a bíróságnak meg kell állapítania, hogy a károkozó, szerződésszegő fél gondossága megfelelő volt-e. Azt, hogy a gondossági teszt csökkenti az eljárások számát általában azzal indokolják, hogy ilyenkor kisebb a felperes esélye arra, hogy kártérítést kapjon. Az objektív felelősség esetén (éppen mivel a gondosságot nem vizsgálják) ez lényegesen nagyobb, hiszen csak azt kell bizonyítania, hogy van kára, és azt a másik szerződésszegése okozta. Mivel gondossági teszt mellett a pergyőzelem esélye kisebb, így kevésbé éri meg perelni, kevesebb per fog indulni. Ezen klasszikus elemzést azonban eleve több kritika érte. Az elméleti kritika (például Schaefer Müller-Langer [2009]) arra hívja fel a figyelmet, hogy a perindítás nem azonos azzal, hogy a károsult kártérítést kér. Shavell logikája csak azt támasztja alá, hogy gyakrabban lép fel kártérítési igénnyel a károsult, ha objektív felelősség van. Azonban ebből nem következik, hogy per is lesz. Perre csak akkor kerül sor, ha nem tud megegyezni az alperessel, a szerződésszegő féllel. Könnyű belátni, hogy amennyiben mind a két fél ugyanazt a bírósági döntést várja, akkor a felek nem fognak pereskedni: nincs értelme felvállalni a perköltségeket, ha egyszer mind a ketten ugyanazt a döntést várják inkább megegyeznek peren kívül. 7 A vétkességi felelősség tehát nemhogy kevesebb, hanem lehet, hogy több perhez vezet több nyitott kérdés van, amelyben a felek eltérő várakozással lehetnek, kisebb a peren kívüli megegyezés esélye. Előreláthatósági korlát kártérítésnél 6:144. (2) A szerződésszegés következtében a másik fél vagyonában keletkezett egyéb [a szerződés tárgyában keletkezett károkon túli ] károkat és az elmaradt vagyoni előnyt olyan mértékben kell megtéríteni, amilyen mértékben a jogosult bizonyítja, hogy a kár, mint a szerződésszegés lehetséges következménye a szerződés megkötésének időpontjában előre látható volt. (3) Szándékos szerződésszegés esetén a teljes kárt meg kell téríteni. A magyar jog kiindulópontja a teljes jogi értelemben vett kár megtérítését követeli. A jog kárfogalma eltér a köznyelv, illetve a közgazdaságtan kárfogalmától. Három elemét ismer el: (i) a ténylegesen felmerült kárt (damnum emergens), (ii) az elmaradt hasznot (lucrum cessans), és (iii) a kár elhárítása, enyhítése miatt felmerült költségeket. Ezen felül ítélhet meg a bíróság nem vagyoni kár megtérítését. A Ptk-tervezet ezen elv alól tenne kivételt szerződésszegés esetén, bevezetve sok más jogrendszerhez, és nemzetközi magánjogi dokumentumhoz hasonlóan az előreláthatósági korlátot. Ez a jogintézmény, mivel sok országban ismert, így jelentős 7 A perindítás joggazdaságtani modellje szerint azt kell összevetni, hogy a felperes és az alperes mekkora várható kártérítéssel számol. Legyen a kártérítés nagysága, ha megítélik előre tudott: D. Legyen a felperes vélekedése arról, hogy milyen valószínűséggel nyer a perben P F, míg az alperes vélekedése arról, hogy milyen eséllyel veszít: P A. Legyen a pereskedés (várható, tehát a pernyerés esélyét is figyelembe vevő) költsége a felperes számára C F, míg az alperesnek C A. Ennek alapján a felperes várható nyeresége a peren: P F D C F. (A várható kártérítést, ami számára haszon, csökkenteni kell a várható perköltséggel.) Míg az alperes várható vesztesége: P A D + C A. (A várható kártérítést, ami számára költség, növelni kell a várható perköltséggel.) Nyilvánvaló, hogy amennyiben a két fél várakozása egyforma (P F = P A ), akkor egyszerűbb, ha az alperes egyszerűen átadja a kártérítés várhatóan megítélt összegét, és mindkét fél megspórolja a pereskedés költségeit. Ha a két fél várakozása ugyan nem ugyanakkora, hanem mind a kettő kicsit optimista, mind a kettő nagyobbnak gondolja a saját győzelmi esélyét mint a másik (P F > P A ), akkor is egész addig jobban megéri peren kívüli megállapodást kötni, és egy meghatározott összeget, T-t átadni, amíg P A D + C A > T > P F D C F. 9
10 joggazdaságtani viták tárgya is. 8 A viták általában az eredeti angol Hadley-szabály elemzésére szorítkoznak. Azonban az előreláthatósági szabály eltér a Hadley-elvtől, amely nem az előreláthatóságra, hanem a károsult által át nem adott információkra helyezi a középpontba a kártérítés akkor csökken, ha a felperes elhallgatott valamit. Elképzelhető ugyan, hogy a magyar joggyakorlat is végül valóban csak az információs aszimmetria esetkörére szűkíti majd le ezt a korlátozást, de a szöveg annál tágabb alkalmazási lehetőséget kínál. Az elemzésünk ennek a kettősségnek a jegyében, először a Hadley-szabály joggazdaságtanban jól ismert elemzését, és annak kritikáját mutatja be, majd ezután tér rá az előreláthatóság tágabb értelmére. A kérdés elemzését ennek vizsgálata zárja. Mielőtt azonban ehhez hozzáfognánk, először vizsgáljuk meg a kártérítés csökkentésének ösztönzési hatásait. c(x)+p(x)d c(x)+p(x)l c(x) p(x)d p(x)l x** x* x m x 2. ábra: A nem teljes kártérítés hatása Csökkenő kártérítés. Térjünk vissza az 1. ábrán bemutatott modellhez. A kártérítés csökkentése csökkenti a várható kártérítés nagyságát adott elővigyázatosság (adott x) mellett ugyan változatlan lesz a baleset bekövetkezésének valószínűsége, csökken azonban a kártérítés nagysága. (Változatlan marad p(x), viszont csökken L). A 2. ábrán látszik, hogy 8 Összefoglalásért lásd Polinsky Shavell [2009]. 10
11 emiatt az objektív felelősség esetére megadott optimumpont csökken és emiatt lehet, hogy olyan elvárt magatartás mellett amelyet magasabb (teljes) kártérítés mellett még bevállalna a potenciális szerződésszegő fél, az alacsonyabb kártérítés mellett mér nem. (Például x m már nem ösztönöz magasabb gondosságra.) Mivel a kártérítés csökkentése tehát csökkenti a gondosságot, ezért különösen erős indokok kellenek a Hadley- vagy az előreláthatósági szabály bevezetéséhez. Hadley-szabály. A joggazdaságtani irodalom az előreláthatósági szabályt a common law Hadley-szabályával azonosítja (Hadlex v. Baxendale 156 Eng. Rep. 145, Ex. Ch. 1854). A Hadley-szabály általános értelmezése szerint: ha az ígéret kedvezményezettje olyan kárra számít, amelyet a másik fél nem láthat előre, akkor köteles őt erről előre tájékoztatni ha nem teszi, akkor nem tarthat igényt teljes kártérítésre. Ha a szokásosnál magasabb kártérítést akar, akkor azt általában szerződésben (például kötbérként) ki kell kötnie. Amennyiben nem szól, akkor a teljes, de a hasonló helyzetben várható, előrelátható szintet magasan meghaladó kárát a bíróság nem fizetteti meg. A Hadley-szabályról készült joggazdaságtani elemzések kiindulópontja az információs aszimmetria: a vevő (a jogosult, az ígéretet kapó) tudja, hogy mekkora kára származna a szerződésszegésből, de az eladó (a kötelezett, az ajánlattevő) csak a kárnagyság valószínűségi eloszlását ismeri. Utóbbi csak azt tudja, hogy a kár milyen értékeket vehet fel, a különböző kárnagyságok milyen eséllyel következhetnek be, de azt nem tudja azonosítani, hogy a konkrét partnere éppen milyen nagyságú kárt is szenvedne el szerződésszegés esetén. A Hadley-elvet általában úgy írják le, mint amely információcserét kényszerít ki. Azoknak, akiknek a szolgáltatás sokat ér, és ezért sokat vesztenek szerződésszegés esetén, ebben az esetben érdemes lehet feltárni a nagyobb kártérítési igényüket. A magasabb kártérítés magasabb elővigyázatossághoz vezet. Ez ugyan természetesen emeli az árat, de akik nagy kárra számítanak, még a magasabb ár mellett is jobban járnak a nagyobb elővigyázatossággal (és a szerződés esetén kapott nagyobb kártérítéssel). Ez a modell egyik legfontosabb alapfeltevése: ha az elővigyázatosságot (a szerződésszegés esélyét) és a kártérítés nagyságát is figyelembe vesszük, akkor is igaz, hogy az alacsony értékelésűek számára az alacsonyabb árú szerződések a kedvezőbbek, míg a magas értékelésűeknek a magasabb árúak. Amennyiben az eladó nem ismerné, hogy melyik vevőjének mekkora az értékelése, akkor mindegyiküknek átlagos kártérítést kínálna, és minden szerződés esetén átlagosan védekezne. (Ez az ún. kevert egyensúly. Amikor az alacsony és a magas értékelésűek elválnak egymástól az eltérő kártérítés és az eltérő ár miatt az a szeparáló egyensúly. ) A fenti klasszikus joggazdaságtani elemzés azonban féloldalas. Információfeltárás ugyanis nem csak akkor történik, ha nincs teljes kártérítés és ezért a magas értékelésűnek szólni kell. Azonban, ha nincs Hadley-szabály és mindig teljes kártérítés van, akkor egyszerűen megfordulnak a szerepek: az alacsonyabb értékűek érezhetik úgy, hogy hiába az alacsonyabb szerződésszegési esély, a magasabb kártérítés szerződésszegés esetén, ez sem elegendő arra, hogy a magasabb árért kompenzálja őket. Itt ők kezdhetnek árcsökkentést célzó tárgyalásba például alacsonyabb kártérítést kötve ki, felelősségkizárást engedve. A két szabály közötti választás alapkérdése tehát nem az, hogy az egyik (a Hadley-szabály) ösztönzi az információfeltárást, a másik pedig nem. A kérdés inkább úgy szól melyik csoport információfeltárását érdemes ösztönözni, melyik jár kevesebb tranzakciós költséggel? A Hadley-szabály mellett érvelők általában abból indulnak ki, hogy a károk eloszlása ún. jobbra elnyúló eloszlás, vagyis lényegesen többen vannak az átlagos, vagy kis kárt elszenvedők, mint azok, akiknél az adott szerződésszegés magas károkat okoz. Ilyen körülmények között az előreláthatóság mellett szólna az, hogy csak a kisebbséget kötelezi arra, hogy szerződésben rendezze a kárt. Mivel csak kevesebb szerződésben kell ilyenkor kitérni a kártérítésre, így tranzakciós költséget takarítunk meg a többség hagyatkozhat a bírósági eljárásra. Posner [2000] hívja fel a figyelmet arra, hogy nem sok bizonyíték van 11
12 azonban arra, hogy az értékelés eloszlása valóban jobbra elnyúló lenne. Amennyiben szimmetrikus, akkor pusztán a létszám alapján egyik szabály mellett sem tudunk érvelni. 9 Következő kérdés, amely mentén megpróbálhatunk a szabályok között választani a tranzakciós költség. Lehetnek olyanok, akiknek ugyan jobb lenne, ha szólnának, és megkülönböztetnék magukat, de az információfeltáráson nyert hasznuk nem éri el a tranzakciós költség szintjét. Ezzel eljutottunk a következő fontos kérdéshez: ugyanolyan költséggel jár-e az alacsony, mint a magas költségűek számára szerződésben szabályozni a kártérítést. Lássuk például az összefüggést a kötbérszabályozással, illetve a felelősségkizárás szabadságával. Az Egyesült Államokban például a szerződésben szabályozott kártérítés nem lehet magasabb, mint az ex ante várt kárnagyság. Ha a bíróság úgy ítéli meg, hogy a szerződésben kikötött kártérítés túl magas, akkor azt büntetésnek [penalty] minősíti, és lecsökkenti. Vagyis hiába kötnek ki a felek magas kártérítést, mindig megvan az esélye a bírósági tévedésnek, és a kártérítés mérséklésének. A szerződésbe magas kártérítést tehát csak magas tranzakciós költséggel lehet beírni. Más országokban, például Magyarországon is, épp fordított a helyzet: a kártól elmaradó kötbért emelik a kártérítés szintjére, viszont a felelősségkorlátozás tilalma miatt kockázatos alacsony kártérítést írni a szerződésbe. A bírósági tévedés itt az alacsony kártérítésű szerződéseket fenyegeti. Hadley és előreláthatóság különbsége. A Hadley-szabály esetén a fő kérdés az, hogy hat-e a kártérítés nagyságának korlátozása arra, hogy a vevő mennyi információt ad át az eladónak; illetve, hogy jó-e, hogy hat erre. Vegyük azonban észre, hogy az előreláthatósági szabály nem csak azokról az esetekről beszél, amikor az eladó nem látta, nem láthatta előre az adott kárt, de a vevő igen. A szabály arról nem szól, hogy a vevő tudott-e, tudhatott-e róla. Egyedül az eladó tájékozatlansága (függetlenül a vevő informáltságától) is elégséges ahhoz, hogy mentesüljön a kártérítés alól. Az előreláthatósági elv tehát nem csak azokat a károkat terheli a vevőre, amelyről ő tudhatott, de az eladó nem, hanem azokat is, amelyekről egyikük sem tudhatott ezek a szó szoros értelmében vett előreláthatatlan események. (A kárviselésről szóló összefoglalásért lásd az 1. táblázatot.) 1. táblázat: Információ és az eladó felelőssége Informált-e Kell-e az eladónak kártérítést fizetnie? az eladó? a vevő? Teljes Hadleyszabály Előreláthatóság kártérítés Igen Igen Igen Igen Igen Igen Nem Igen Igen Igen Nem Igen Igen Nem Nem Nem Nem Igen Igen Nem Forrás: Menyhárd et al. [2006] Kevés érv szól amellett, hogy az előre nem látható károkat mindig a vevő viselje. A legismertebb talán Posneré (Posner [2011]): az előre nem látható károk megtérítésével az a legnagyobb baj, hogy az ösztönző hatása elenyésző éppen mivel nem láthatjuk előre így 9 Mielőtt továbblépnénk érdemes utalni arra, hogy az információfeltárás, a kevert egyensúly felszámolása nem biztos, hogy mindig társadalmilag optimális. Bebchuk Shavell [1991] mutatja be, hogy miért nem. Az információfeltárással kapcsolatos egyéni ösztönzők nem feltétlenül vezetnek optimális döntéshez, ahhoz, amit a társadalmi költségeket és hasznokat mérlegelve tennünk kéne. A Hadley-szabály esetén a magas értékelésű vevők akkor vállalják az információ feltárásával járó költséget, ha annak tranzakciós költsége elmarad attól a jóléti javulástól, ami abból ered, hogy az elővigyázatosságot alacsony szintről magasra emelték. Ugyanakkor az információfeltárás társadalmi haszna nem ez. Láttuk, hogy kevert egyensúly esetén nem alacsony, hanem átlagos kártérítéssel, elővigyázatossággal, árral számolna a szolgáltató. Az információfeltárás társadalmi haszna tehát nem az alacsony és a magas közötti különbség, mint amivel az egyén számol, hanem az átlagos és a magas közötti különbség 12
13 például az elővigyázatosságot, a teljesítést sem fogja ösztönözni. Ha ezekért kártérítést fizettetünk, az egyszerű transzfer a két fél között, ösztönző hatás nélkül. Ráadásul meglehetősen drága transzfer, hiszen bírósági eljárást követel, meg kell becsülni az adott felperesnél pontos bekövetkező kár (és nem csak az általában elvárható, előre látható kár) nagyságát. Posner érvét azonban vitatni lehet. Elvileg igaza lenne, ha a szabályt szimmetrikusan alkalmaznák, vagyis nem csak az előreláthatatlanul magas károkat nem térítenék meg, de a túl alacsony károknál is kompenzálnánk, és a valós kárnál magasabb (előrelátható) szintre emelnénk azt. Amennyiben viszont ez utóbbi elmarad, és csak a magas károk esetében van korlátozás, akkor ez a valóshoz képest alacsonyabb várt kártérítés eredményez, amely már igenis hat a gondosság és a szerződésszegés (illetve a többi ösztönző) nagyságára. A bizonyítási teher. A tervezett magyar szabály egyik érdekessége, hogy a bízonyítás terhét a károsuétra helyezi. (Ez az elem még hiányzott a Szakértői javaslatból. Kemenes Vékás [2008].) Amennyiben nem egyértelmű, hogy mi a bíróság elvárása, ha nem egyértelmű, hogy adott kérdést a bíróság miképpen értékeli, akkor a bizonytalanság hat az ösztönzőre. Induljunk ki abból, hogy a bíróság minden kérdésben három válaszra juthat: (i) bizonyított, hogy az alperesnek ismernie kellett volna a körülményeket; (ii) bizonyított, hogy az alperesnek van igaza és nem volt tőle elvárható, hogy előre lássa az adott kárt; illetve (iii) nem elégséges a tudás a döntéshez nem bizonyított a kérdés. A bizonyítási teher megosztása arról szól, hogy ezen a harmadik lehetőség esetben kinek a számára kedvező döntés születik. A bizonyítási teher hatását értékelhetjük egyetlen számmal, ahogyan az angolszász jogirodalom teszi: mekkora bizonyosság kell ahhoz, hogy a felperes számára kedvező döntés szülessen. A modell abból indul ki, hogy a bíróság soha nem lehet teljesen bizonyos egyik vagy másik fél igazában. A bíróság meggyőzése csak azt jelenti, hogy a bíróság kellően valószínűnek tartja, hogy egyik vagy másik félnek igaza van. Például ha 90% az esélye annak, hogy a felperesnek van igaza, akkor 10% annak, hogy az alperesnek, és fordítva. Tegyük fel, hogy a bíróság a 60%-os bizonyosságot vár el a bizonyítottsághoz és a bizonyítási teher a felperesen van. Ha a bizonyítás után annak valószínűsége, hogy az alperesnek előre kellett volna látnia az adott kárt 60%, vagy afölötti, akkor a bíróság a bizonyítási tehertől függetlenül megítéli a kártérítést bizonyított, hogy előre kellett volna látnia. Ha ez az esély 40%-os vagy az alatti, akkor bizonyítási tehertől függetlenül nem ítéli meg bizonyított, hogy nem kellett volna előre látnia. Ezzel szemben, ha a bizonyítási eljárás során a felperesnek nem sikerül 60% fölé emelni, vagy az alperesnek 40% alá szorítani annak valószínűségét, ahogy az adott helyzetben az adott következményt előre kellett volna látni, akkor fontos lesz a bizonyítási teher a kérdés nem bizonyított. Amennyiben a bizonyítási teher a felperesen van akkor ebben az esetkörben (amelynek a priori nem tudhatjuk, hogy mekkora az aránya) nincs kártérítés, amennyiben az alperesen, akkor van. Ami bizonyos: a felperest terhelő bizonyítási teher esetén csökken a kártérítés-fizetés esélye, a kártérítés várható nagysága ezért csökken az elővigyázatossági ösztönző is. 10 Előreláthatósági szabály nem teljes kártérítés esetén. Az előreláthatósági szabály elemzésének lezárásaként érdemes visszatérni ennek első gondolatához. A kártérítés csökkentése rombolja az elővigyázatossági ösztönzőt láttuk, hogy a Hadley-szabály hatékonysága mellett érvelők szerint az ösztönző nem csökken jelentősen, mert azt a 10 Az egyszerűség kedvéért szerepel itt a bizonyítási teher kifejezés, de igazából itt a meggyőzés terhéről [burden of persuation] van szó. Így nevezi pl. Kaplow [2011]. Ezzel a problémával az angolszász joggazdaságtani irodalom csak nagyon keveset foglalkozik, lévén, hogy minél közelebb van a döntéshez elvárt meggyőzési szint az 50%-hoz, annál kisebb az esélye annak, hogy a meggyőzési kötelezettség fontos szerepet játsszon. Értelemszerűen az angolszász jogban ismert több bizonyíték [prepoderance of evidence] elve esetén nagyon kicsi az esélye annak, hogy ez a jogintézmény befolyásolja a per kimenetelét. (Hasonló elemzésért magyarul Farkas Kengyel [2005] o.) 13
14 potenciális károsult az információnyújtáson, és a szerződésbe foglalt többlet-kártérítés (kötbér-) igényen keresztül korrigálja. A kérdés azonban a magyar (és bármely más konkrét jogrendszer kapcsán felvet egy másik kérdést is. A modellek abból indulnak ki, hogy Hadley-, illetve előreláthatósági szabály nélkül a károsult teljes kártérítést kapna, vagyis a teljes kártérítés közgazdaságtani fogalma szerint: akkor összeget kapnak, hogy a kár elszenvedése és a kártérítés együtt ugyanolyan jó helyzetet jelentsen számukra, mintha a kár be sem következett volna (és ezért természetesen a vagyonukhoz sem adódna hozzá a kártérítés). A jog kárfogalma nyilvánvalóan meg sem kísérli ezt a helyzetet előállítani közgazdasági értelemben a kártérítés mindig részleges. 11 Implicit módon jól mutatja ezt az is, hogy még teljes kártérítés mellett is elég gyakori a valós kárt (pontosabban a bíróság által várhatóan megítélt kárt) meghaladó kötbérkikötés. Vagyis az előreláthatósági szabályt egy eleve a teljestől elmaradó kártérítési rendszerbe, egy eleve túl alacsony ösztönzőket tartalmazó környezetbe illesztjük be így itt egy további ösztönzéscsökkentés komoly problémákat vethet fel. nagyon fontos lenne tehát, hogy a korlátozás valóban csak a Hadley-szabály esetkörére, vagyis a későbbi károsult által elhallgatott információkra terjedjen ki. Felelősségkizárás szabadabb 6:153. A szándékosan okozott, továbbá életet, testi épséget vagy egészséget megkárosító szerződésszegésért vállalt felelősséget korlátozó vagy kizáró szerződési kikötés semmis. A jelenlegi Ptk. alapszabályként (314. (1) bek.) tiltja a magyar jog a szándékos, a súlyosan gondatlan vagy a bűncselekménnyel okozott szerződésszegés esetén a felelősség kizárását, illetve hasonlóképpen nem lehetséges ez akkor sem, ha a szerződésszegés következtében a kár az életet, testi épséget vagy egészséget érinti. Ez a szabály az új Ptk-ban is megmarad. 12 Kikerül azonban a ma létező (2) bekezdés, mely szerint más esetben is csak akkor lehetséges a felelősségkorlátozás, ha az ezzel járó hátrányt az ellenszolgáltatás megfelelő csökkentése vagy egyéb előny kiegyenlíti, vagy ha erre kifejezetten jogszabály ad lehetőséget (például a külkereskedelmi szerződések esetén, ahol a felelősségkizárás lehetséges). A szerződési tilalmak, kógens szabályok kapcsán a joggazdaságtan két kérdést tesz fel: miért és hogyan. Az első a cél kérdése, a második az eszközé. Mivel a felelősségkizárás tilalma az egyik legfontosabb kógens szabály a magyar szerződési jogban, így ennek kapcsán is érdemes ezeket a kérdéseket számba venni. Célok. Célok szerint a kógens szabályok tilthatnak bizonyos tevékenységeket (szerződési passzusokat) egyrészt valamelyik szerződési partner védelmében, másrészt egy kívülálló (harmadik fél) érdekében (Ayres [1988]). A második cél egyértelmű ez az, amit a közgazdaságtanban externáliaként ismerünk. Az első célt megfogalmazhatjuk úgy is, hogy tilalom alá esnek azok a megállapodások, amelyekről feltételezhetjük, hogy normális körülmények között nem jöttek volna létre. A joggazdaságtani érv a felelősségkizárás esetén inkább a szerződő fél védelmén alapulhat. Léteznek olyan döntések, amelyek meghozatalakor a döntéshozó általában nem racionális mérlegelés alapján dönt. Nem az tehát a baj, hogy a preferenciái rosszak, károsak a maga számára (ezzel a közgazdaságtanhoz hasonlóan a szerződési jog sem nagyon foglalkozik feltesszük, hogy a cselekvőképes ember képes felmérni és eldönteni, hogy neki mi a jó), nem is az a baj, hogy információk hiányoznak (ez nem követel tilalmat, hanem információadási kötelezettséget ahogyan a szerződési jogban is szépen elválik a két 11 A legtöbb gondot természetesen azok a jólétet csökkentő elemek okozzák, amelyeknek a kár voltát a jog el sem ismeri. Ezek elsősorban a nem vagyoni jellegű károk. Érdemes kiemelni, hogy a Nagykommentár álláspontja szerint a szerződésszegés esetén a nem vagyoni károk megtérítésére nincs is szükség (Benedek Gárdos [2007] 1140.o. ). 12 Kiegészülve azzal, hogy nem csak a kizárást, hanem a korlátozást is tiltja de ezzel most nem foglalkozunk. 14
15 megoldás), hanem az, hogy megfelelő információk birtokában sem tudja megtalálni a saját preferenciáinak legjobban megfelelő eszközt. Olyan esetekben, amikor valamely döntést az emberek túlnyomó többsége racionális mérlegelés alapján nem hozna meg, akkor sejthető, hogy az azt meghozók nagy része nem racionális döntést hozott. 13 Jól látható például, hogy a tilalom körébe olyan esetek kerülnek, amelyekről feltételezhetjük, hogy szélsőséges esetektől eltekintve racionális felek nem mondanának le. Eszköz. Annak belátása, hogy valamit például az irracionális döntéshozók érdekében meg kellene akadályozni nem egyenlő azzal, hogy azt kógens szabállyal is kell tiltani. Létezik ugyanis az, amit talán a kógens szabályozás paradoxonának nevezhetünk. Ahhoz, hogy a tiltás valóban hatásos legyen, el kell érni, hogy az adott passzust valóban meg is támadják a bíróság előtt. Ezt azonban kisebb-nagyobb költséggel mindig meg lehet előzni. Tipikus példája ennek épp a felelősségkizárás: ha a felelősséget nem is lehetne kizárni, korlátozni, arra akkor is lenne mód, hogy a szerződésben egyszerűen az elvárt minőséget, vagy a hibát definiáljuk úgy, hogy gyakorlatilag valamilyen hibáért ne kelljen felelősséget vállalni. Az ilyen kerülőutak megtalálása természetesen költséges. És ezen lépések nem biztos, hogy hasznot hoznak ha a szerződés ezek nélkül sem bukna el, a másik fél ezen védelem nélkül sem támadná meg, vagy a bíróság e nélkül sem semmisítné meg az adott passzust, akkor feleslegesek. Pontosabban annyi a hasznuk, amennyivel csökkenteni lehet segítségükkel az alkalmazó várható költségét, vagyis a szerződés bukási esélyének és az érvénytelenség jogkövetkezményeiből származó költségek szorzatát. Ha a szerződést (majdnem) biztosan megtámadják és a támadott passzust majdnem biztosan helyettesítik a kógens szabállyal, akkor a védekezés várható haszna, az ezzel megelőzött várható költség magas. És ezzel előttünk is áll a paradoxon: tételes kógens szabálynál az érvénytelenítés szinte biztos, tehát inkább megéri megvédeni azt. Ilyen kerülőútnak minősíthetjük a felelősségkizárás eddigi szabályozását is: amikor a felelősségkizárás lehetséges volt, akkor szigorú formai követelményeket írt elő a jog. A bírói gyakorlat szerint például önmagában az árleszállítás nem elegendő ahhoz, hogy valaki utólag a felelősség korlátozására hivatkozzon tételesen meg kell jelölni a szerződésben, hogy az árcsökkentés a felelősség milyen csökkenését kompenzálja. Más kérdés, hogy a joggyakorlat meglehetősen általános megfogalmazásokat is elfogad, illetve az előny megfelelőségének pontos értelme sem alakult ki. (Benedek Gárdos [2007] o.) A korábbi szabályozás tehát egy könnyen megkerülhető eszköz volt. Kiiktatása mellett szólhat tehát a hatástalansága (ide értve azt is, hogy a bírósági alkalmazása sem volt széleskörű), illetve az is, ha általában nem tartjuk irracionális döntésnek az alacsonyabb ár rosszabb minőség kombináció elfogadását, amelyet eddig a felelősségkizárás, a szerződéskötési, illetve tranzakciós költségek emelése révén nehezített. 2. Jogilag kikényszeríthető A kikényszerítés alapesetei erőteljesen függenek a bíróság működésétől. Ugyan a magyar bíróságok nemzetközi összehasonlításban nem szerepelnek rosszul, de mégis minden országban megjelennek azok a többletgaranciák, amelyek a szerződésszegés szankcionálását egyszerűbbé teszik a sértett számára. Ilyen például a foglaló, a kötbér, a kezesség, a garancia, a zálog, az óvadék. Ezek a Ptk-tervezet szerint mostantól nem egy helyen, hanem a kódex különböző fejezeteiben szabályoztatnak. Helyhiány miatt szorítkozzunk most csak két pontra: 13 Tegyük hozzá: nem mindenki. Ez az ún. aszimmetrikus paternalizmus kiindulópontja. Egy sokakat az irracionális döntéseiktől megvédő tilalom esetén mindig számolni kell azzal, hogy az, ami a többség esetében irracionális egy kisebbségnél lehet racionális döntés is. A kógens tiltás tehát csak akkor lehet hatékony, ha az irracionális döntéshozók várhatóan lényegesen többet vesztenek, mint amennyitől a tiltással a racionális szereplőket megfosztjuk. (Az aszimmetrikus paternalizmus irodalmának áttekintéséért magyarul lásd Cserne [2006]) 15
16 a fiduciárius hitelbiztosítékok tilalmára és a kezesség, illetve a garancia újraszabályozásának alapelveire. Fiduciárius hitelbiztosítékok tilalma 6:100. Semmis az a szerződés, amely követelés biztosítása céljából tulajdonjog, jog vagy követelés átruházására, vételi jog alapítására irányul. A magyar joggyakorlat eddig bizonytalan volt abban, hogy a zálogjog és az óvadék részletes szabályozása azt jelenti-e, hogy a jogalkotó ezekkel a dologi hitelbiztosítékok zárt körét hozta-e létre, vagy a zálogjog szabályaitól eltérő fiduciárius hitelbiztosítékokat 14 a felek a szerződési szabadság elve alapján szabadon hozhatnak létre. A Ptk-tervezet egyértelműen elkötelezi magát az első megoldás mellett. Mint a felelősségkorlátozásnál láttuk a szerződési szabadság korlátozásakor két fontos érv megfontolását javasolja a joggazdaságtan, az externáliáét (harmadik személy térintő hatás) és a szerződést kötő fél vélelmezhető (épp a szerződés tartalma miatt vélelmezhető) irracionalitását. A hitelbiztosítékok kapcsán első ránézésre nyilvánvalónak tűnhet, hogy itt a szerződést kötő fél védelméről van szó a fiduciárius biztosítékok tilalma felfogható úgy, mint a más biztosítéki formáknál kidolgozott kötelezett-védelmi, adósvédelmi, a zálogadó jogait védő szabályok garantálása minden adós, kötelezett számára. A tilalom nem teszi lehetővé hogy azon védelmi eszközöket a jogosult, a hitelező úgy kerülje meg, hogy egyszerűen más, új biztosítéki formákat talál ki. A legfontosabbak ezek közül a lex commisoria tilalma 15, az elszámolási kötelezettség 16, illetve a biztosíték és a tartozás közötti esetleges értékeltérés megakadályozása. Lássuk a két érvet a hitelbiztosítékok esetében! Externália. Sok jog tiltja, hogy a hitelező túlbiztosítja magát adósával szemben. Emögött általában szociális megfontolásokat talál az irodalom: az adós kiszolgáltatott helyzetben van ezért felvállal olyan feltételeket, amelyeket egyébként nem tenne. Ez például az amerikai jogirodalomban az ún. uncoscionability érvelés egyik alapja. Ezt az álláspontot azonban viszonylag könnyű kritizálni: a kiszolgáltatott helyzetben levő fél vélhetően még rosszabb helyzetbe kerül, ha nem adhat magas biztosítékot nem fog szerződéshez (hitelhez) jutni. (A kifejtésért lásd például (lásd például Epstein [1975], vagy Cooter-Ulen [2005] o) Érdekesebb a túlbiztosítás ellen és az elszámolási kötelezettség mellett felhozott azon érv, amely a harmadik felek védelmét helyezi előtérbe. Túlbiztosítás alatt azt értik, ha azzal az adós gazdasági mozgásterét, szabadságát elfogadhatatlan mértékben korlátozzák. A német, a svájci joggyakorlatra 17 is hivatkozva Menyhárd is (Menyhárd [2004] o.) kiemeli ilyen esetben a harmadik személyek, vagyis a többi hitelező érdekeinek védelmét. Például a globális engedmény, a 14 Ezek fő formái a biztosítéki célú tulajdonátruházás és biztosítéki célú engedményezés. A biztosítéki tulajdonátruházás célja, hogy a hitelező számára a zálogjognál kedvezőbb biztosítékot biztosítson. Jellemző formája a visszavásárlási joggal kombinált adásvételi szerződés: a kötelezett visszavásárlási jogát kikötve eladja a biztosíték tárgyát a jogosultnak, majd a kötelezettség teljesítésével (tipikusan a kölcsön törlesztésével) voltaképpen visszavásárolja azt (többnyire ingatlant). Ha a hitelt nem tudja visszafizetni, a biztosítékul adott dolog a hitelező tulajdona marad. Másik jellemző megoldás a vételi jog alapítása: a biztosítékul adott vagyontárgyra a hitelező javára a kötelezettséggel megegyező (hitel esetén a tőketartozással, kamataival, valamint esetleges egyéb járulékaival megegyező) áron a kötelezett vételi jogot enged a jogosultnak. A biztosítéki célú engedményezés lényege, hogy a kötelezett a jogosultra engedményezi a szerződés megkötésekor még nem is létező, a jövőben keletkező követeléseit. (Menyhárd [2007] o.) 15 Lex commissoria: a zálogjogosult a kielégítési jogának megnyílta előtt nem állapodhat meg a tulajdonjog megszerzéséről a kötelezettel 16 A zálogtárgy értékesítéséből befolyt vételár nem a jogosultat illeti, hanem azzal el kell számolnia a tartozás és a költségek feletti részt vissza kell szolgáltatnia a kötelezettnek. 17 A svájci joggyakorlat tesztje talán kicsit nagyobb hangsúlyt helyez az adós védelmére. Itt ugyanis attól függ, hogy érvényes-e az a szerződés, amelyben valaki valamennyi meglévő és jövőbeni követelését átruházza a másikra, hogy azt milyen hosszú időre, esetleg élete teljes hátralévő részére, fenntartás nélkül teszi-e. 16
17 globálcesszió 18 az adott hitelezőt a többiekkel szemben úgy hozza privilegizált helyzetbe, hogy arról a többi hitelező nem is feltétlenül szerez tudomást. Az engedményező az általa engedményezett követeléseket sokszor csak a szállítói megtévesztésével tudja létrehozni. Gondoljunk arra, hogy az adós szállítói okkal gondolhatják, hogy az ő kifizetésük fedezete az adóshoz befolyó jövedelem, okkal gondolhatják, hogy nemfizetés esetén annak bevételeiből kielégítést nyerhetnek! Ugyanakkor ezt az ő kifizetésük fedezetének gondolt bevételt a partnerük már engedményezte. Érdemes ennek kapcsán kiemelni, hogy a kérdést elemezve Szladits is arra jut, hogy e szabályok fő oka az, hogy a hitelezők érdekeit kell egymással szemben és nem az adósét a hitelezővel szemben védeni. (Szladits [1941] 53. o.) Kötelezett-védelem: irracionalitás probléma. Mindenekelőtt szögezzük le a hitelbiztosítékok korlátozása, az azokhoz kapcsolódó kógens szabályok nem védik a racionális kötelezettet. Számára ez inkább költség. A hatékony szerződésbiztosíték csökkenti a szelekciós és az ügynökproblémát és ezért jobb szerződési feltételeket teremt azok számára, akik ezt hajlandóak felvállalni. (Armour [2007], Hart [2000], White [2007] magyar összefoglaló Szalai [2011]) Az ilyen biztosítékok szűrőként, minőségjelzőként funkcionálhatnak az általános feltevés szerint, akik ezt felvállalják, azok ezzel hihetően jelzik, hogy jobb, megbízhatóbb szerződési partnerek. Ők kisebb eséllyel szegik meg a szerződést, ezért hajlandóak a kevésbé valószínű szerződésszegés esetére nagyobb szankciót magukra vállalni. 19 A kötelezett védelme kapcsán itt is meg kell keresni a racionalitási problémát van-e olyan pont, amelyet vélhetően a racionális mérlegelés hiánya miatt vállalnának fel. A közgazdaságtan, különösen a racionális döntések elmélete, illetve a viselkedés-gazdaságtan 20 a racionalitási problémákat általában a kockázat esetén mutatja ki olyan jövőbeli várható események értékelésekor, amelyek bekövetkezte nem bizonyos (sőt inkább kifejezetten alacsony esély van rá). Ezen kockázatok esetében hajlamos elsősorban az ember nem racionális, vagyis saját preferenciáit nem szolgáló döntéseket hozni. A dologi hitelbiztosítékok esetén ezt a problémát a szerződésszegés esetén bekövetkező értékesítés kapcsán jelenik meg. Mivel a szerződésszegés esélyét (a jó kockázatú adós, szerződő fél különösen) túlzottan optimistán ítéli meg, ezért kevésbé foglalkozik azzal, hogy milyen szabályok kerülnek a szerződésbe erre az esetre. Vegyük észre, hogy a vagyontárgy értékesítésekor elérhető ár az értékesítést végző erőfeszítéseitől is függ. A magas ár elérése költségekkel jár: várni kell, kellően széles potenciális vevői kört kell elérni, stb. Ha a hitelező minden ellenőrzés nélkül hozzájuthatna a vagyonhoz, értékesíthetné azt, de a különbözetet vissza kellene szolgáltatnia, akkor ő nyilvánvalóan a minél gyorsabb (és ebből következően a vélhetően minél olcsóbb, de az adósságot még éppen fedező) értékesítésben [fire sale] lenne érdekelt, csökkentve ezzel a zálogkötelezettnek megmaradó összeget. A korlátozás veszélyei. Eddig a kötelezett védelme melletti érveket soroltuk. Ugyanakkor természetesen tudni kell azt is, hogy a korlátozás egyben a szerződések kikényszerítését nehezíti, ezért a bevezetőben említett egyik legfontosabb cél, az ígéretekbe vetett bizalom csorbulhat emiatt. A fiduciárius hitelbiztosítékok célja a bírósági eljárás költségeinek csökkentése. A bírósági eljárás mint láttuk a fire sale, illetve a többi hitelező védelme miatt fontos, de összességében mégis szerződések létrejöttét akadályozza. 18 Globális engedményezés, amikor az adós valamennyi jövőbeni követelésére engedményt ad a hitelezőnek 19 Érdemes kiemelni egy fontos ellenérvet fellép az ún. fedezeti paradoxon. Mivel a jó partner nagyobb valószínűséggel teljesít, így számára a biztosítékkal összefüggő korlátozások, amelyek a szerződés teljesítése esetén is felmerülnek, fontosabbak lesznek: őt jobban zavarja, hogy a vagyontárgy értékesítése, a vele való gazdálkodás megnehezül. Egy jobb partnert ez a költség (vélhetően) nagyobb valószínűséggel akadályozza majd üzleti döntéseiben, mint egy rosszabbat neki tehát ezt a feltételt drágább teljesíteni. Ezért a szűrő sem hatékony. (A szűrő akkor hatékony ha olyan feltételt találunk, ami a rosszabb partnernek nehezebb, drágább teljesíteni.) 20 Összefoglalásért lásd Csontos [szerk. 1998] és Bar-Gil [2010], Epstein [2010]. 17
18 Az ún. jog és pénzügyi irodalom [law and finance], amely elsősorban a nagy jogrendszerek, jogcsaládok gazdasági növekedésre, illetve más makrogazdasági mutatókra gyakorolt hatásait elemzi, a hitelgaranciák egyik legfontosabb kérdéseként épp a kikényszerítés menetét azonosítja (lásd pl. Djankov et al. [2007]). Miközben a legtöbbször a legtöbb pénzügyi modell is úgy tekintik, mintha a dologi biztosítékok költségmentesen kikényszeríthetőek lennének ( viheti a hitelező ), aközben ezt az előbb látott okok miatt a jog sok eszközzel korlátozza. Alapelv szerint a magyar jog is végrehajtási eljáráshoz köti a dologi biztosíték érvényesítését. Ebben a tekintetben tehát a dologi biztosítékkal rendelkező adósok nincsenek jobb helyzetben, mint az ilyennel nem rendelkezők igaz persze, hogy ők, ha akarnak, megállapodhatnak (i) együttes értékesítésben, (ii) abban, hogy (bizonyos feltételek esetén) a zálogjogosult maga értékesíteti a zálogtárgyat, illetve (iii) abban, hogy a zálogjogosult megbízása alapján más értékesítheti azt. Kezesség A legfontosabb változáson talán a kezesség esik át. A szerződés külön szerződéstípusként kerül szabályozásra, amely az eddigiekhez képest lényegesen részletesebben szabályozza a jogviszonyt, elsősorban a kezes jogait, érdekeit védő passzusok kerülnek a rendszerbe. Éppen mivel a változás igen jelentős, így a megfelelően részletes elemzésére nem elegendő a hely. Szorítkozzunk csak az alapproblémára. A szerződés kikényszerítését a jog nem csak azzal segítheti, ha maga lép, hanem akkor is, ha lehetővé teszi, hogy az ún. jogon kívüli kikényszerítés működjön. Több jogon kívüli indoka is lehet annak, hogy valaki megtartsa az ígéretét sőt, az ígéreteink többségét éppen ezek miatt és nem a jogi kényszer miatt teljesítjük. Két olyan intézmény létezik, amikor a jog alapvetően ilyen rajta kívül külső kikényszerítési módokat támogat: a kezesség és a garanciavállalás. Mind a kettő személyes biztosíték. Ezek hatásmechanizmusa azon alapul, hogy a biztosítékot adóról azt gondoljuk, valamiért olyan erősen tudja ösztönözni a kötelezettet, amit a jogosult a számára elérhető jogi eszközökkel nem tud elérni. A kötelezettnek a garanciaadó részéről fenyegető nemjogi szankciók miatt nem éri meg az (egyébként nem felé, hanem a jogosult felé tett) ígéretét megszegni, és ezzel a kötelezettséget megfelelő, hatékony indok nélkül a biztosítékot adóra hárítani. 21 Ez a nagyobb befolyás sok mindenből fakadhat. Például, ha a kezességet családtag vállalja, akkor a legfontosabb motiváció vélhetően a kötelezettre szerződésszegés esetén háruló magas erkölcsi költség lesz: a családtagját hozta nehéz helyzetbe. Ha bank ad garanciát, vagy vállal kezességet, akkor az ismétlődő játék (illetve a reputáció) erősebb ösztönző: ha a garanciát le kell hívni, az a bank és az ügyfele későbbi kapcsolatában éreztetni fogja a hatását, például a későbbi hitelkérelmeket várhatóan elutasítják majd. Ha a bankok között például az adóslisták révén kielégítő az információáramlás, akkor könnyen lehet, hogy az adott szerződés megszegése miatt más banktól is csak nehezebben, lényegesen rosszabb kondíciókkal lehet majd hitelhez jutni. Ezeknél tehát a kezes és a kötelezett közötti viszony a fő oka annak, hogy a szerződésszegés esélyét a kezességen keresztül csökkenteni lehet. A jog persze a maga eszközeivel is segíti a kezest a kötelezett ösztönzésében. Ilyen eszköz az, hogy a biztosítékok a törvény erejénél fogva rá szállnak. A kezesség, illetve a garancia szabályozásakor a joggazdaságtan két egymással összefüggő megfontolást ajánl. Az egyik a kockázatmegosztás a három fél között, a másik a felelősségkorlátozásnál már látott probléma: amennyiben a kezességvállaló és a kötelezett kapcsolata valóban nagyon személyes (épp ettől várhatjuk a kezességvállalás hatását), akkor a kezesség elvállalása könnyen lehet, hogy nem racionális mérlegelésen alapul. 21 Ezen kívül a kezesség egy speciális biztosítási szerződést is jelent a jogosult és a kezes között: a kezes belép a kötelezett helyébe, amennyiben az nem tud teljesíteni, vagyis átvállalja a nemteljesítés (és a kártérítés elmaradásának) kockázatát hasonlóan többek között ahhoz, amit a termékszavatosságnál láttunk. 18
19 Kockázatmegosztás kapcsán alapvetően azt kell mérlegelni, hogy a nemteljesítés kockázatát mikor jobb-e a kezesre, garanciavállalóra és mikor a jogosultra terhelni. A hatékonyság azt követeli, hogy a kockázatot, az azt jobban viselni képes félre telepíti. 22 Posner és Roisenfield klasszikus (Posner Rosenfield [1977]) elemzése szerint az olcsóbb kockázatviselő az, aki olcsóbban tudott (volna) informálódni a kockázatról, illetve olcsóbban tudta volna az adott kockázatot csökkenteni vagy könnyebben viseli azt. A kezesség kapcsán kétféle kockázat között érdemes különbséget tenni: amikor a szerződésszegést endogén, vagyis a kötelezett döntésétől függ, és amikor azon kívülálló, exogén tényezők okozzák. Amennyiben a kezes valóban erősen tudja ösztönzöni a kötelezettet, amennyiben a nemjogi kikényszerítési mechanizmusok valóban elérhetők, akkor az endogén kockázatról nyugodtan feltehetjük, hogy azokat valóban a kezes ismerheti és előzheti meg jobban. Az exogén kockázat (gondoljunk például arra, hogy a magyar jog szerint a kötelezett halálának kockázata is a kezesen van) esetén már nem egyértelmű ez. Alapesetben természetesen mondhatjuk: az, hogy a kezes a szerződést aláírta, bizonyítja, hogy hajlandó a kockázatok viselésére vélhetően az adóstól kapott valamilyen anyagi, vagy más haszonért cserébe (például egyszerűen örül annak, hogy a kötelezett hitelhez, megbízáshoz jut), a kockázatátvállalási szerződés tehát számára előnyös. Csakhogy, mivel itt komoly kockázatokról van szó, így óhatatlanul felmerül, hogy a kezes nem feltétlenül tudja azokat értelmezni, nem feltétlenül tud azokról racionális döntést hozni. Nem véletlen, hogy gyakorlatilag minden jogrend a jó erkölcsbe ütközés egyik speciális eseteként kezeli azokat a szerződéseket, amikor a kezes és a kötelezett között olyan érzelmi viszony áll fenn, amely valószínűvé teszi, hogy a kezes nem racionális mérlegelés alapján vállalja a kezességet. (Menyhárd [2004] és o.) 3. ígéret Mint a bevezetőben láttuk, annak megítélése, hogy az ígéretet valóban a szerződési szabadságnak megfelelően tették-e meg, illetve, hogy az adott ígéretnek a felek által vitatott kérdéseiben mi is a pontos tartalma a szerződési jog, illetve az azt alkalmazó bíróság egyik legfontosabb feladata. A szerződési szabadság léte vagy nemléte, és ezzel a hatékonyság javulás múlik azon, hogy ezekben a kérdésekben megfelelő eszközök állnak-e rendelkezésére. E téren a mi mostani kereteinkhez képest, meglehetősen sok változást tartalmaz a Ptktervezet, ezért itt végképp igaz, hogy csak szemezgetni fogunk. Megvizsgáljuk az önhiba teszt terjedését, értékeljük a feltűnő értékaránytalanság diszpozitív szabállyá átminősítését, a teljességi záradék megjelenését, az idő előtti teljesítés szabályozását, illetve az ajánlat elfogadásának új szabályait. A kiválasztott elemek nem feltétlenül a legfontosabbak, de olyanok, amelyek elemzése talán a legérdekesebb: elemzésük olyan joggazdaságtani modellekre épül, amelyek más itt nem elemzett változások elemzésénél is jól alkalmazhatóak. Önhiba-teszt közreható vétkesség A Ptk-tervezet egyik legfeltűnőbb jellemvonása, hogy sok olyan intézmény esetén, ahol eddig expliciten nem jelent meg, most megjelenik az önhiba, a közrehatás tesztje: ha a károsult 22 Pontosabban a hatékonyság itt paradox módon hat. A cél az, hogy a szrződésbeli kokáczatmegosztás legyen hatékony. Ez elérthető úgy is, hogy eleve a jog hatékony diszpozitív szabályt ad de néha a majdnem teljesen hatékony rosszabb végeredményre vezet, mint az (esetleg tudatosan választott) nagyon rossz diszpozitív szabály. A gond ugyanis az, hogy a majdnem jó szabály esetén a diszpozitív szabálytól valéó eltérésen a felek csak keveset nyernek, ezért a kis nyereségért nem biztos, hogy felvállalják a tranzakciós költséget. A nagyon rossz szabály esetén viszont a felek megállapodása, az alapelvtől való eltérés nagy nyereséget hoz ezért már felvállalják ugyanazt a tranzakciós költséget. A magyar jog is ismer ilyen tudatosan rossz szabályokat ezzel lehet a feleket előzetes megállapodásra szorítani, és elkerülni ezzel az utólagos bírósági értelmezés költségeit, problémáit. 19
20 valamilyen tőle elvárható lépést nem tett meg, akkor az általa kért lépést (tipikusan a szerződés érvénytelenségének jogkövetkezményeit, vagy az érvénytelenséghez vezető ok kért kiküszöbölését), vagy az általa kért kártérítést nem részben ítéli a bíróság, hanem eleve kizárja. Az önhiba elve jelenik meg az együttműködési (és tájékoztatási) kötelezettség általános kimondásakor: 6:62. (2) A fél nem hivatkozhat a tájékoztatási kötelezettség megsértésére olyan jogokkal, tényekkel és adatokkal kapcsolatban, amelyeket ismert, vagy közhiteles nyilvántartásból vagy más forrásból ismernie kellett. A tévedés definiálásakor: 6:91. (2) Nem támadhatja meg a szerződést az, aki a tévedést felismerhette, vagy a tévedés kockázatát vállalta. Sőt a feltűnő értékaránytalanságnál is: 6:99. (1) Ha a szolgáltatás és ellenszolgáltatás között anélkül, hogy az egyik felet az ajándékozás szándéka vezetné, a szerződés megkötésének időpontjában feltűnően nagy az aránytalanság, a sérelmet szenvedő fél a szerződést megtámadhatja. Nem támadhatja meg a szerződést az, aki a feltűnő értékaránytalanságot felismerhette vagy annak kockázatát vállalta. Az önhiba teszt persze nem új, hiszen a polgári jog alapelvéből (mindenki úgy köteles eljárni, ahogyan az adott helyzetben általában elvárható) eddig is levezethető volt. A tévedés doktrinájának az önhiba tesz eddig is talán legfontosabb - igaz a törvény szövegében expliciten nem szereplő eleme volt. Ez az elv már a Ptk. miniszteri indokolásában is megjelent: azért nem szükséges ezt külön szempontként kiemelni, mert ebben az esetben a megtámadási jogot az elvárható gondosságnak, illetve a saját felróható magatartásra előnyszerzés érdekében történő hivatkozás tilalmának elve (Ptk. 4. (4) bek.) amúgy is kizárja. Információszerzési ösztönző. A tévedés doktrínája kapcsán a joggazdaságtan általában azt vizsgálja, hogy az miképpen hat az információszerzés ösztönzésére. Ennek első, legismertebb elemzése Kronman [1978]: ha a szerződési jog az információhiányban szenvedő felet felmenti, felmentheti a szerződés teljesítése, illetve a kártérítés alól, akkor ezzel a tájékozott felet az általa ismert információk megosztására ösztönzi. Ennek kétségtelen előnye, hogy ezzel az nyilvánosságra kerül mások is használhatják. Ugyanakkor viszont ez csökkenti az ösztönzés arra, hogy új információkat szerezzünk. Ha azt nem kellene átadni (érvényes maradhatna a szerződés egyoldalú információhiány esetén is), akkor erősebb az információszerzési ösztönzőnk. Ebből viszonylag könnyen következne az, hogy az egyoldalú tévedés ne legyen érvénytelenségi ok aki információt gyűjt, érhessen el jobb szerződési feltételeket, kapja meg az információszerzés hasznát, ne kelljen azt megosztania a partnerével. Produktív és redisztributív információk az önhiba-teszt szerepe. Kornman modelljét több kritika érte. Ezek közül az egyik legfontosabb, hogy különféle információtípusok között különbséget kell tenni vannak amelyek megszerzése hasznos, hatékonyság növelő, vannak amelyeké nem. A joggazdaságtani irodalomban bevett elnevezés szerint léteznek produktív és redisztributív információk. (Lásd Cooter Ulen [2005] o.) Produktív, vagy jólétnövelő egy információ, ha lehetővé teszi, hogy a létező erőforrásokat eredményesebben használjuk fel. Például, ha kiderül, hogy az adott erőforrás értékesebb, mint azt a tulajdonosa korábban gondolta (a festmény egy híres festő elveszettnek hitt műve, a föld alatt ásványkincs van, stb.), akkor ez produktív információ, mert az adott erőforrást, most már ennek tudatában használhatjuk. A redisztributív információk, ezzel szemben, nem hoznak létre új értéket. Ezek előnye a megszerzőjük számára csak az, hogy a maga számára kedvezőbb feltételeket 20
Szalai Ákos * Prevenció és reparáció a kártérítési jogban a kártérítési jog és alternatívái a két cél szolgálatában ** A polgári jogi felelősség fő céljának általában a reparációt tekintjük kiegészítő

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság